Már Gunnarsson er ekki nema tvítugur en afrekalisti hans er þegar orðinn ansi langur . Hann lauk árinu 2019 með glæsibrag og raðaði inn verðlaunum og útnefningum . Þrátt fyrir meðfæddan augnsjúkdóm sem veldur blindu sér Már ekkert því til fyrirstöðu að sinna því sem skiptir hann máli og ná góðum árangri . Már er með meðfæddan augnsjúkdóm sem hefur valdið því að hann er nánast blindur . Sjúkdómurinn kallast Lebers congenital amaurosis eða LCA . Hann segir fjölskylduna hafa flutt til Lúxemborgar þegar hann var sex ára vegna þess að ekki hafi verið hægt að fá þá þjónustu sem blindir þurftu til náms á Íslandi á þeim tíma . „ Ég fékk ekki þá aðstoð sem ég þurfti í skólanum , “ útskýrir hann . „ Því var nauðsynlegt að leita til útlanda þar sem kennslu við hæfi er að fá . Það var engin fagþekking hér heima þá og í rauninni er staðan enn þá ekki nógu góð á Íslandi varðandi málefni blindra . Margt í þeim málefnum hefur batnað , en staðan er ekki eins góð og hún ætti að vera . “ Beðinn um að lýsa sjúkdómnum nánar segir Már að um sé að ræða sjúkdóm sem veldur augnbotnahrörnun og leiði til blindu . „ Ég var aldrei með fulla sjón , “ segir hann . „ Þegar ég fæddist var sjónin um það bil sjö til átta prósent og síðan hefur þetta farið niður í eiginlega ekki neitt . “ Spurður hvort blindan hafi ekki háð honum í sundinu og tónlistinni segir Már að hann geti varla sagt það . Þetta sé spurning um sjálfsaga og trú á eigin getu . „ Það þarf alltaf sjálfsaga til að komast áfram í lífinu hvort sem maður er með einhverja fötlun eða ekki , “ segir hann . „ Auðvitað aftrar þetta mér að einhverju leyti hér og þar en þá finnur maður bara leiðir til að leysa það og þetta hefur ekki verið mikið mál fyrir mig . Svo er alltaf pæling , hvað er að vera fatlaður ? Ég lít ekki á mig sem fatlaðan einstakling og hef aldrei gert . “